Kampanji elettorali rajt għaddejja. Drabi bħala spettatur, oħrajn bħala partiċipant attiv. Kull waħda għandha l-istorja partikolari tagħha. Biss, għalija kull waħda kienet imnebbħa minn prinċipji ċari. Intenzjonati biex permezz tagħhom wieħed, l-ewwel, jgħin lil min huwa fil-bżonn, lil min qiegħed 'l isfel fis-soċjetà tagħna, u t-tieni, sabiex permezz tagħhom iservi sew u b'lealtà l-pajjiż li nħobbu lkoll. Kull darba li ħadt sehem dirett ħassejt dejjem li qiegħed nagħmel dan sabiex inkun strument għas-sewwa. Wieħed li bih id-diversi bnedmin f'din is-soċjetà nkun nista' ngħin biex il-ħajja tagħhom tinbidel u jkollhom futur aħjar milli għandhom. Il-kampanja tiegħi, snin wara snin, tiddependi mit-tħabbit fuq il-bibien tad-djar. F'kull okkażjoni stajt immiss ma' dak li l-poplu qiegħed iħoss u x'inhuma l-prijoritajiet veri tiegħu. F'din il-kampanja missejt ħafna mal-kwistjoni tal-korruzzjoni. Però missejt ukoll mal-istat soċjali ta' diversi. Laqtuni b'mod dirett tlett kategoriji partikolari. L-ewwel: id-diversi ħaddiema li jinsabu fi stat ta' prekarjat. Dawk li qegħdin jaqilgħu madwar sitt mitt ewro fix-xahar u jbatu sew biex jgħaddu. Dawk li jinsabu f'kumpanniji li qegħdin biċċa biċċa jibgħatu l-messagg, volontarjament jew involontarjament, li ma hemmx futur għalihom. Missejt ħafna mal-pensjonanti li, għalkemm ilkoll naċċettaw li żdiedu fin-numru, huma fir-realtà mhux kurati biżżejjed fil-bżonnijiet veri tagħhom. Il-maġġor parti tagħhom sibthom jilmentaw, ġustament, li ma jistgħux ilaħħqu mal-ħajja bil-pensjoni. Sibt kategorija ta' dawk li għandhom mard partikolari li jridu jixtru, xahar wara xahar, mediċini li mhumiex irħas. Sibt diversi oħra li jew għax romlu, jew għax ma tħallsulhomx il-bolol kollha, għandhom inqas dħul fil-pensjoni tagħhom. Iltqajt ma' ħafna sitwazzjonijiet speċjali oħra li jridu jiġu eżaminati u, nittama, solvuti. Ma nistgħux naċċettaw li bnedmin f'din il-fażi tal-ħajja ma nisimgħux il-karba tagħhom. Bħalma anqas ma nistgħux ma nħossux dak li persuni bi bżonnijiet speċjali għaddejjin minnu. Iltqajt ma' ħafna ġenituri li spjegawli l-pożizzjoni tagħhom. Fhimt li minkejja l-isforzi li saru u l-avvanzi, hemm pożizzjonijiet ġodda li flok bihom qed nassiguraw ugwaljanza, qed inġibu forom ġodda ta' diżugwaljanza. Irid isir iktar xogħol fuq dan is-settur u fih irridu nifhmu iktar lejn fejn sejrin. Sibt ferm iktar bnedmin li qegħdin fil-parti ta' isfel fis-soċjetà. Hemm ħafna oħra li għandhom bżonn għajnuna mill-Istat biex jgħixu ħajja deċenti. Hemm lokg ħal iktar ħsiebu miżuri li jwieġbu għar-realtajiet li qed jiżviluppaw. Il-verità hija li f'dawn l-erba' snin għandna qasma ikbar bejn min huwa fuq u min huwa taħt. Diversi drabi smajt lill-Gvern preżenti jiftaħar kemm "tneħħew" persuni minn fuq il-benefiċċji soċjali u jiġġustifika dan billi jgħid li hija rebħa għall-klassijiet li huma komdi. L-opinjoni fit-triq hija li l-partit fil-poter tilef l-ideali u l-prinċipji tiegħu. M'għamilx politika bażata fuq il-ġustizzja soċjali, wisq inqas f'xi forma ta' soċjal-demokrazija. Ħalla lil kulħadd għal rasu, u l-linja kienet fuq il-lemin; liberalista sabiex togħġob lil dawk li għandhom. It-tmexxija preżenti tilfet kull għeruq li seta' kellha mal-passat. Tilfet ġewwa fiha politiċi li trabbew differentement. Tilfu l-polz veru tal-poplu, speċjalment dawk li huwa l-iktar 'l isfel. Dawk li qegħdin 'l isfel qegħdin ibatu u hemm bżonn iktar bnedmin fil-klassi politika li jaħdmu biex dan jiġi mibdul. F'dan kollu, meta ndur fuqi nnifsi u nistaqsi, nifhem iktar dak li jien u dak li jmexxini. Nibqa' deċiżament demokratiku-Kristjan. Nibqa' ffurmat li naħdem favur min huwa 'l isfel fis-soċjetà. Nibqa' anzi nsib skop ikbar f'ħajti li nassigura li f'din is-soċjetà li tfittex is-sewwa li nara l-ġustizzja soċjali tiġi mwettqa verament. Huwa f'soċjetà ġusta li l-pajjiż jikber. Fejn hemm l-inġustizzja, fejn hemm it-tqassim inġust tal-ġid komuni, fejn hemm il-korruzzjoni, il-pajjiż minflok imur lura u jitkisser. Għalhekk nieħdu sehem fil-ħidma politika proprju biex nassiguraw is-sewwa, il-ġustizzja soċjali, il-paċi u l-istabilità.
Għal ġustizzja soċjali